《赠单判官秩满言归》
宋代·袁甫

达士如弦直，直乃根性天。
平易无他事，大道本自然。
吁嗟机巧人，屈曲而拘挛。
不求心境静，但取世俗妍。
我来官柯山，同僚单君贤。
赞画得佽助，直道无盘旋。
廉介味已熟，恬退性所便。
两载且追随，使我无大愆。
临行重惜别，赠君可忘言。
所愿松柏操，岁寒毋变迁。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。